Document ID: 32004D0239

32004D0239
L 084/1
SLUŽBENI LIST EUROPSKE UNIJE
23.02.2004.
ODLUKA VIJEĆA I KOMISIJE
od 23. veljače 2004.
o sklapanju Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane
(2004/239/EZ, Euratom)
VIJEĆE EUROPSKE UNIJE,
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice, a posebno njegov članak 310. u vezi s člankom 300. stavkom 2. prvim podstavkom zadnjom rečenicom i člankom 300. stavkom 3. drugim podstavkom (1),
uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
uzimajući u obzir prijedlog Komisije (2),
uzimajući u obzir suglasnost Europskog parlamenta (3),
uzimajući u obzir odobrenje Vijeća na temelju članka 101. Ugovora o osnivanju Europske zajednice za atomsku energiju,
budući da:
(1)
Sporazum o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, potpisan je u ime Europske zajednice u Luxembourgu 9. travnja 2001., u skladu s Odlukom Vijeća od 4. travnja 2001. i podložno njegovu sklapanju.
(2)
Trgovačke odredbe koje sadržava ovaj Sporazumu po naravi su iznimka, povezane s politikom koja se provodi u okviru procesa stabilizacije i pridruživanja te za Europsku uniju neće predstavljati presedan u trgovačkoj politici Zajednice u odnosu na treće zemlje, koje ne pripadaju zemljama Zapadnog Balkana.
(3)
Odredbe ovog Sporazuma koje ulaze u područje primjene dijela trećeg glave IV. Ugovora o osnivanju Europske zajednice obvezuju Ujedinjenu Kraljevinu i Irsku kao zasebne ugovorne stranke, a ne kao dio Europske zajednice, sve do trenutka kada Ujedinjena Kraljevina ili Irska obavijeste bivšu jugoslavensku republiku Makedoniju da su postale obvezane kao dio Europske zajednice u skladu s Protokolom o stajalištu Ujedinjene Kraljevine i Irske koji je priložen Ugovoru o Europskoj uniji i Ugovoru o osnivanju Europske zajednice. Jednako vrijedi i za Dansku, u skladu s Protokolom o stajalištu Danske koji je priložen spomenutim Ugovorima.
(4)
Ovaj bi Sporazum trebalo odobriti,
ODLUČILI SU:
Članak 1.
Ovim se u ime Europske zajednice i Europske zajednice za atomsku energiju odobravaju Sporazum o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, prilozi i protokoli koji su mu priloženi kao i izjave priložene Završnom aktu.
Tekstovi iz prvog stavka priloženi su ovoj Odluci.
Članak 2.
1. Stajalište Zajednice u okviru Vijeća za stabilizaciju i pridruživanje i u okviru Odbora za stabilizaciju i pridruživanje, u slučaju kada je ovaj posljednji ovlašten djelovati u ime Vijeća za stabilizaciju i pridruživanje, određuje Vijeće na prijedlog Komisije ili, ovisno o slučaju, Komisija, svaki od njih u skladu s odgovarajućim odredbama Ugovora.
2. U skladu s člankom 109. Sporazuma o stabilizaciji i pridruživanju, predsjednik Vijeća predsjedava Vijećem za stabilizaciju i pridruživanje. Predstavnik Komisije predsjedava Odborom za stabilizaciju i pridruživanje u skladu s njegovim poslovnikom.
3. Odluku o objavljivanju odluka Vijeća za stabilizaciju i pridruživanje i Odbora za stabilizaciju i pridruživanje u Službenom listu Europske unije Vijeće odnosno Komisija donose za svaki slučaj posebno.
Članak 3.
Ovim se ovlašćuje predsjednik Vijeća da odredi osobu koja je ovlaštena (osobe koje su ovlaštene), u ime Europske zajednice, položiti akt o notifikaciji predviđen u članku 127. Sporazuma. Predsjednik Komisije polaže spomenute akte o notifikaciji u ime Europske zajednice za atomsku energiju.
Sastavljeno u Bruxellesu 23. veljače 2004.

Labels: 18
15
19
5